- Det er selvsagt dybt bekymrende, at flere arter er i tilbagegang. Og det står virkelig skidt til, når så mange af mårdyrene rødlistes, fordi de egentlig ikke er særlig kræsne i forhold til levesteder og fødebehov, siger Bo Håkansson, der er biolog og seniorrådgiver i naturpolitik og artsforvaltning hos Danmarks Naturfredningsforening.

De færreste har set mårdyrene med egne øjne, fordi arterne er sky og primært jager om natten.

En advarsel fra naturen

Husmår, brud og lækat har kun brug for at kunne gå i skjul og fange tilstrækkeligt med mus.

Det er ikke store eller specifikke krav, sammenlignet med andre rødlistede dyr. Derfor er det et kritisk tegn på naturens tilstand, når selv mårdyrene nu er tilføjet til rødlisten, påpeger Bo Håkansson:

- Det tegner et trist billede af naturen, når arter som brud og lækat får status som truet. Vi er nået til et punkt nu, hvor det ikke kun er de kræsne dyr, som er i tilbagegang. Det er et symptom på biodiversitetskrisen, siger han.

Mårdyrene husmår, brud og lækat lever primært i det åbne landskab og er afhængige af at finde skjul i gamle stendiger eller brændestabler.

Ilder lever ved vådområder, fordi de også lever af padder. Derudover holder mårdyrene til, hvor der lever mange mus. Nedgangen i insekter kan muligvis også påvirke musene og dermed i sidste ende mårdyrene øverst i fødekæden.

Politisk indsats for arterne har slået fejl

Den nye rødliste er alarmerende læsning, fordi den meget klart konkluderer, at den politiske indsats de sidste ti år har slået fejl, mener præsident i Danmarks Naturfredningsforening, Maria Reumert Gjerding.

- Den nye rødliste slår en stor streg under det faktum, at den danske naturindsats har fejlet det sidste årti. Udviklingen går fra slemt til værre, og politikerne har slet ikke formået at løfte det ansvar de har forpligtet sig på nationalt som internationalt, siger præsidenten.